Az 5. cikk azonban azt is elismeri, hogy bizonyos körülmények között szükség lehet ezen általános elvtől való eltérésre. A tagállamok az alábbiakkal összhangban beavatkozhatnak a szolgáltatók által meghatározott kiskereskedelmi árak meghatározásába (szabályozott árak) 34:

·az 5. cikk (3) bekezdése, amely lehetővé teszi a tagállamok számára, hogy – az 5. cikk (4) bekezdésében meghatározott különös feltételek mellett – szabályozzák az energiaszegény vagy kiszolgáltatott helyzetben lévő lakossági fogyasztók ellátásának kiskereskedelmi árát annak biztosítása érdekében, hogy a fogyasztók meg tudják fizetni alapvető energiaszükségleteiket,

·az 5. cikk (6) bekezdése, amely bizonyos ideig lehetővé teszi a háztartások és a mikrovállalkozások kiskereskedelmi árképzésével kapcsolatos intézkedéseket a szolgáltatók közötti tényleges versenyre való átállás megkönnyítése érdekében. Erre az eltérésre az 5. cikk (7) bekezdésében meghatározott konkrétabb feltételek vonatkoznak, amelyek eltérnek az energiaszegény és kiszolgáltatott fogyasztók szabályozott kiskereskedelmi áraira vonatkozó feltételektől. A villamosenergia-irányelv (23) preambulumbekezdése, amely pontosítja az 5. cikk célját, rámutat arra, hogy ez felhasználható a különösen magas árakkal járó helyzetek hatásainak kezelésére.

2.A jelenlegi energiapiaci helyzetre adott válaszként az árképzésbe való beavatkozás okai

Bár a pontos hatás tagállamonként eltérő lesz, a magas és ingadozó nagykereskedelmi gáz- és villamosenergia-árak jellemezte jelenlegi energiapiaci helyzet számos módon korlátozhatja a versenyt és többféle módon károsíthatja a felhasználókat, többek között az alábbiak révén:

·a domináns szereplők helyzetének megszilárdítása,

·a magas szén-dioxid-kibocsátású energiaforrásokba való bezáródás,

·annak megakadályozása, hogy az ellátók olyan fedezeti termékekhez vagy hosszabb távú piacokhoz férjenek hozzá, amelyek lehetővé teszik számukra, hogy ajánlatokat tegyenek a felhasználóknak,

·jelentős kár okozása a felhasználóknak oly módon, hogy az hosszú távon valószínűleg káros hatással lesz a piac alakulására, ezáltal aláásva a versenyt és az energetikai átállást,

·a nagykereskedelmi piac áremelkedésének és volitalitásának közvetlenül a kiskereskedelmi piacokra való áthárítása – ez azt jelentené, hogy a kiskereskedelmi piac nem védi meg a felhasználókat az ingadozó áraktól, amennyiben ezeknek a felhasználóknak nincs lehetőségük keresletük kiigazítására,

·a jelenlegi (nagykereskedelmi) piaci helyzet következtében a piacon jelen lévő ellátók számának a hatékony kiskereskedelmi piaci verseny biztosításához szükséges szint alá csökkentése, valamint

·a végső menedékes ellátók túlterheltsége.

3.Szabályozott kiskereskedelmi árak a magas és ingadozó energiaárak jelenlegi időszakában

Először is, amennyiben egy tagállam az 5. cikk (3) bekezdésének vagy az 5. cikk (6) bekezdésének megfelelően már hozott intézkedéseket, ezt a jelenlegi időszakban továbbra is megteheti. Figyelembe vehetik azt is, hogy a jelenlegi magas és ingadozó nagykereskedelmi villamosenergia-árak milyen hatást gyakorolnak azokra az ütemtervekre, amelyeket e kiskereskedelmi piaci beavatkozások fokozatos megszüntetésére készítettek.

A (23) preambulumbekezdés értelmében az instabilitás jelenlegi kivételes időszakában a kiskereskedelmi árakkal kapcsolatos, időben korlátozott beavatkozások akkor is engedélyezettek, ha a tagállam már teljes egészében versenyhelyzetben működik, akár valamennyi fogyasztó, akár egy fogyasztói csoport tekintetében, a következő célok elérése érdekében: